张祜
华清宫和杜舍人
五十年天子，离宫旧粉墙。登封时正泰，御宇日初长。
上位先名实，中兴事宪章。举戎轻甲胄，馀地取河湟。
道帝玄元祖，儒封孔子王。因缘百司署，丛会一人汤。
渭水波摇绿，秦山草半黄。马头开夜照，鹰眼利星芒。
下箭朱弓满，鸣鞭皓腕攘。畋思获吕望，谏祇避周昌。
兔迹贪前逐，枭心不早防。几添鹦鹉劝，频赐荔支尝。
月锁千门静，天高一笛凉。细音摇翠佩，轻步宛霓裳。
祸乱根潜结，升平意遽忘。衣冠逃犬虏，鼙鼓动渔阳。
外戚心殊迫，中途事可量。雪埋妃子貌，刃断禄儿肠。
近侍烟尘隔，前踪辇路荒。益知迷宠佞，惟恨丧忠良。
北阙尊明主，南宫逊上皇。禁清馀凤吹，池冷映龙光。
祝寿山犹在，流年水共伤。杜鹃魂厌蜀，蝴蝶梦悲庄。
雀卵遗雕栱，虫丝罥画梁。紫苔侵壁润，红树闭门芳。
守吏齐鸳瓦，耕民得翠珰。欢康昔时乐，讲武旧兵场。
暮草深岩霭，幽花坠径香。不堪垂白叟，行折御沟杨。